Document ID: 31994R3172

ΚΑΝΟΝΙΣΜΟΣ (ΕΚ) αριθ. 3172/94 ΤΗΣ ΕΠΙΤΡΟΠΗΣ της 21ης Δεκεμβρίου 1994 για καθορισμό των ποσοτήτων βοείου κατεψυγμένου κρέατος, οι οποίες προορίζονται για μεταποίηση και είναι δυνατόν να εισαχθούν υπό ειδικούς όρους για το πρώτο τρίμηνο του 1995
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΚ) αριθ. 1884/94 (2), και ιδίως το άρθρο 14 παράγραφος 4 στοιχεία α) και γ),
Εκτιμώντας:
ότι το Συμβούλιο, στα πλαίσια του ειδικού καθεστώτος εισαγωγής που εφαρμόζεται στα βόεια κατεψυγμένα κρέατα που προορίζονται για μεταποίηση, θέσπισε, για την περίοδο από 1ης Ιανουαρίου έως 30 Ιουνίου 1995, έναν πίνακα εκτιμήσεως 25 000 τόνων, που κατανέμονται σε δύο ποσότητες των 12 500 και 12 500 τόνων η καθεμία, ανάλογα με τη φύση των προϊόντων που πρόκειται να ληφθούν-
ότι, δυνάμει του άρθρου 14 παράγραφος 4 στοιχείο α) του κανονισμού (ΕΟΚ) αριθ. 805/68, πρέπει να καθοριστούν οι ποσότητες που πρόκειται να εισαχθούν ανά τρίμηνο, καθώς και ο συντελεστής μειώσεως της εισφοράς κατά την εισαγωγή των κρεάτων που αναφέρονται στο άρθρο 14 παράγραφος 1 στοιχείο β) του εν λόγω κανονισμού-
ότι, έχοντας υπόψη την κατάσταση εφοδιασμού της διεθνούς αγοράς βοείου κρέατος πρέπει να παραταθεί η διάρκεια ισχύος των πιστοποιητικών που αναφέρονται στο άρθρο 4 στοιχείο β) του κανονισμού (ΕΟΚ) αριθ. 2377/80 της Επιτροπής (3), όπως τροποποιήθηκε τελευταία από τον κανονισμό (ΕΚ) αριθ. 1084/94 (4)-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Βοείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για το πρώτο τρίμηνο του 1995, οι μέγιστες ποσότητες που αναφέρονται στο άρθρο 14 παράγραφος 4 στοιχείο α) του κανονισμού (ΕΟΚ) αριθ. 805/68 καθορίζονται:
- σε 6 250 τόνους κρεάτων, εκφραζομένων σε κρέατα με οστά, για τα κρέατα που αναφέρονται στο άρθρο 14 παράγραφος 1 στοιχείο α) του κανονισμού (ΕΟΚ) αριθ. 805/68,
- σε 6 250 τόνους κρεάτων, εκφραζομένων σε κρέατα με οστά, για τα κρέατα που αναφέρονται στο άρθρο 14 παράγραφος 1 στοιχείο β) του εν λόγω κανονισμού.
Άρθρο 2
Η εισφορά που εισπράττεται κατά την εισαγωγή κρεάτων που αναφέρονται στο άρθρο 1 δεύτερη περίπτωση, ισούται με την εισφορά που εφαρμόζεται την ημέρα της εισαγωγής μειωμένη κατά 55 %.
Άρθρο 3
Κατά παρέκκλιση από τις διατάξεις του άρθρου 4 στοιχείο β) του κανονισμού (ΕΟΚ) αριθ. 2377/80, η διάρκεια ισχύος των πιστοποιητικών που εκδίδονται βάσει του παρόντος κανονισμού είναι έξι μήνες από την ημερομηνία της πραγματικής εκδόσεώς τους.
Άρθρο 4
Ο παρών κανονισμός αρχίζει να ισχύει την 1η Ιανουαρίου 1995.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Δεκεμβρίου 1994.

Labels: 3
17